Meer bekend oor Roedtan-plaasaanval; verdagtes steeds soekArgieffoto: Lorraine Claasen Die polisie in Limpopo het ŉ grootskaalse soektog na ŉ groep verdagtes van stapel gestuur ná die moord op ŉ bejaarde egpaar op hul plaas vroeg Sondagoggend. Maroela Media het vroeër berig Piet en Tilla van Zyl is Sondagoggend dood op hul plaas in dié provinsie aangetref. Lt.kol. Moatshe Ngoepe, woordvoerder van die polisie, sê die verdagtes het glo die egpaar se slaapkamerdeur in die oggendure afgebreek en hulle oorrompel. “Die verdagtes het hulle aangehou met pistole en die huis geplunder,” sê Ngoepe. Hy sê die verdagtes het kort voordat hulle gevlug het die Van Zyl-egpaar doodgeskiet. ŉ Familielid het hul liggame glo omstreeks 09:00 in die huis aangetref en die polisie ontbied. “In dié stadium is dit nog nie duidelik wat in die voorval gebuit is nie, maar die polisie-ondersoek duur voort en meer inligting sal weldra bekend gemaak word.” Niemand is tot dusver in verband met die voorval in hegtenis geneem nie. Ngoepe het gesê enigeen met meer inligting word gevra om die polisie by te staan deur lt.kol. Sekanka te bel by 082 565 8505. Enigeen met meer inligting kan ook die misdaadnoodlyn bel by 086 001 0111.